A Bizottság határozata

(1996. május 3.)

a külön határozat hatálya alá nem tartozó harmadik országból érkező élő kéthéjú kagylókra, tüskésbőrűekre, zsákállatokra és tengeri haslábúakra vonatkozó egészségügyi bizonyítvány megállapításáról

(EGT vonatkozású szöveg)

(96/333/EK)

AZ EURÓPAI UNIÓ BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb az Ausztria, Svédország és Finnország csatlakozási okmányával módosított, az élő kéthéjú kagylók tenyésztésére és forgalomba hozatalára vonatkozó egészségügyi feltételek megállapításáról szóló, 1991. július 15-i 91/492/EGK tanácsi irányelvre [1] és különösen annak 9. cikkére,

mivel a Bizottság megállapította az élő kéthéjú kagylók, tüskésbőrűek, zsákállatok és tengeri haslábúak bizonyos harmadik országokból történő behozatalára vonatkozó különleges feltételeket;

mivel a harmadik országokból származó, ilyen határozat haálya alá nem tartozó élő kéthéjú kagylók, tüskésbőrűek, zsákállatok és tengeri haslábúak behozatala esetében a kereskedelem zavarának megelőzése érdekében meg kell határozni az egészségügyi bizonyítvány egységesített mintáját;

mivel az egységes egészségügyi bizonyítvány elfogadása kedvező hatással lenne mind a piaci szereplőkre, mind az ellenőrző szolgálatokra, valamint előmozdítaná az élő kéthéjú kagylók, tüskésbőrűek, zsákállatok és tengeri haslábúak Közösségen belüli szabad forgalmazását;

mivel az e határozat által létrehozott egészségügyi bizonyítvány ideiglenes és két évig alkalmazható, amely alatt egyedi határozatokat lehet elfogadni; mivel ennek megfelelően az ideiglenes bizonyítvány a továbbiakban nem vonatkozik azon harma- dik országokra, amelyekre vonatkozóan egyedi határozatot fogadtak el;

mivel a behozott kéthéjú kagylók, tüskésbőrűek, zsákállatok és tengeri haslábúak állat-egészségügyi ellenőrzése a legutóbb a 95/52/EK irányelvvel [2] módosított, a harmadik országokból a Közösségbe behozott termékek állat-egészségügyi ellenőrzésére irányadó elvek megállapításáról szóló, 1990. december 10-i 90/675/EGK tanácsi irányelv [3] hatálya alá tartozik; mivel ezen ellenőrzések együtt járnak a behozott termékeket kísérő egészségügyi bizonyítvány bemutatásával;

mivel az egészségügyi bizonyítvány egységes mintájának elfogadása nem sérthet semmilyen különös behozatali előírást, amelyet egy harmadik országra vonatkozóan az egészségügyi helyzet bizottsági szakértők által lefolytatott helyszíni vizsgálatát követően fogadtak el;

mivel a 91/492/EGK irányelv 8. cikkével összhangban az egészségügyi bizonyítványnak tanúsítania kell, hogy a Közösségbe szánt élő kéthéjú kagylók, tüskésbőrűek, zsákállatok és tengeri haslábúak tenyésztésének, tisztításának, tárolásának, csomagolásának és szállításának feltételei a közösségi termékekre megállapított feltételekkel legalább egyenértékűek;

mivel az e határozatban előírt intézkedések nem sérthetik az állatok egészségének védelme érdekében elfogadott intézkedéseket;

mivel az e határozatban előírt intézkedések összhangban vannak az Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

Az élő kéthéjú kagylók, tüskésbőrűek, zsákállatok és tengeri haslábúak 90/675/EGK irányelv I. mellékletében meghatározott területekre, közvetlen emberi fogyasztás céljából behozott szállítmányait az érintett harmadik ország illetékes hatóságai által jóváhagyott és ellenőrzött tenyésztési területeken kell begyűjteni, azoknak az érintett harmadik ország illetékes hatóságai által engedélyezett és ellenőrzött létesítményből kell származniuk, és a szállítmányokat egy sorszámozott egészségügyi bizonyítvány eredeti példányának kell kísérnie, amely tanúsítja, hogy a termékek tenyésztésének, kezelésének, esetleges tisztításának, csomagolásának és azonosításának feltételei legalább a 91/492/EGK irányelvben megállapítottakkal egyenértékűek.

Ezen egészségügyi bizonyítvány mintája e határozat I. mellékletében szerepel.

2. cikk

Az élő kéthéjú kagylók, tüskésbőrűek, zsákállatok és tengeri haslábúak 90/675/EGK irányelv I. mellékletében meghatározott területekre, engedélyezett tisztító központba tisztítás céljából vagy engedélyezett átmosó övezetbe átmosásra vagy engedélyezett feldolgozó létesítménybe feldolgozásra behozott szállítmányait az érintett harmadik ország illetékes hatóságai által jóváhagyott és ellenőrzött tenyésztési területeken kell begyűjteni, és azokat egy sorszámozott egészségügyi bizonyítvány eredeti példányának kell kísérnie, amely tanúsítja, hogy a termékek tenyésztésének, begyűjtésének és szállításának feltételei legalább a 91/492/EGK irányelvben megállapítottakkal egyenértékűek.

Ezen egészségügyi bizonyítvány mintája e határozat II. mellékletében szerepel.

3. cikk

(1) Az 1. és 2. cikkben említett egészségügyi bizonyítványnak egyetlen lapból kell állnia, és a behozatali tagállam hivatalos nyelveinek legalább egyikén, valamint – adott esetben – a rendeltetési ország nyelveinek egyikén kell kiállítani.

(2) Az egészségügyi bizonyítványokon szerepelnie kell a hatósági ellenőr nevének, beosztásának és aláírásának, valamint azt az illetékes hatóság hivatalos bélyegzőjével kell allátni, amely adatoknak a bizonyítvány többi adatától eltérő színűnek kell lenniük.

4. cikk

Az e határozatban előírt egészségügyi bizonyítványokat nem kell alkalmazni az olyan harmadik országból származó élő kéthéjú kagylókra, tüskésbőrűekre, zsákállatokra és tengeri haslábúakra, amelyre vonatkozóan különleges behozatali feltételeket állapítottak meg.

5. cikk

Ezt a határozatot 1996. július 1-jétől két évig kell alkalmazni.

6. cikk

Ennek a határozatnak a tagállamok a címzettjei.

Kelt Brüsszelben, 1996. május 3-án.

a Bizottság részéről

Franz Fischler

a Bizottság tagja

[1] HL L 268., 1991.9.24., 1. o.

[2] HL L 265., 1995.11.8., 16. o.

[3] HL L 373., 1990.12.31., 1. o.

--------------------------------------------------

I. MELLÉKLET

+++++ TIFF +++++

+++++ TIFF +++++

--------------------------------------------------

II. MELLÉKLET

+++++ TIFF +++++

+++++ TIFF +++++

--------------------------------------------------